शिमला। हिमाचल के सरकारी स्कूलों में सीसीई में बदलाव किया जाएगा। प्रदेश के सरकारी स्कूलों में सीसीई पैटर्न को सीबीएसई की तर्ज पर 2016-17 से 1-8 वीं कक्षा तक इसे लागू करने की तैयारी है।
शिक्षा में गुणवत्ता और बच्चों को अच्छा माहौल मुहैया करवाने के लिए यह निर्णय लिया है। एसएसए और एससीईआरटी इस पर संयुक्त रूप से कार्य कर रही है। सीसीई प्रणाली 1-8वीं कक्षा तक लागू है। नए पैटर्न के तहत असेसमेंट का तरीका बदला जाएगा। असेसमेंट टू टर्म की जाएगी। हर दो महीने बाद बच्चों के यूनिट टेस्ट होंगे। पहले दो पीरियडों में यूनिट टेस्ट होंगे, इसके बाद कक्षाएं नियमित लगेंगी।
फिलहाल थ्री टर्म असेसमेंट की जाती है
अभी तक थ्री टर्म असेसमेंट है। मार्च अप्रैल और मई, फिर जून जुलाई और अगस्त और तीसरी असेसमेंट सितंबर, अक्टूबर और नवंबर में होती है। समर क्लोजिंग स्कूलों में अप्रैल, मई और जून में पहली असेसमेंट होती है। जबकि जुलाई, अगस्त और सितंबर में दूसरी और दिसंबर जनवरी और फरवरी में तीसरी असेसमेंट होती है।
टाइम टेबल में होगा बदलाव
स्कूलों के टाइम टेबल में बदलाव किया जाएगा। क्लास पीरियड की टाइमिंग को 10 मिनट बढ़ाया जा सकता है। पीरियड को 35 से बढ़ाकर 45 मिनट किया जाएगा। टाइम टेबल ऐसे तैयार होगा ताकि स्कूल की टाइमिंग प्रभावित न हो। तर्क है कि 35 मिनट क्लास को पढ़ाने में ही बीत जाते हैं। बच्चों की कॉपिया चैक नहीं हो पातीं।
यहां भेज सकते हैं सुझाव
सर्व शिक्षा अभियान ने सीसीई में बदलाव के लिए लोगों से सुझाव मांगे हैं। टीचर, स्टूडेंट, बुद्धिजीवी वर्ग, जनता के प्रतिनिधि, रिटायर्ड लोग सभी इस पर अपने सुझाव दे सकते हैं। सर्व शिक्षा अभियान निदेशालय शिमला को पत्र लिखकर या ई मेल spdssahp@gmail.com से भी सुझाव भेजे जा सकते हैं। 15 फरवरी तक यह सुझाव भेजे जा सकते हैं।
hin_Deva hin_Deva kas_Deva awa_Deva hin_Deva hin_Deva hin_Deva hin_Deva